《寓精严寺次程伯来与秦景容郎中同游诗韵》
明代·郑潜

平生志湖海，亦复慕林泉。驱车太行路，古道何盘盘。

北走穷乌桓，滦京俯长川。南游涉交广，瓯越遂幽閒。

紫霞绕吾庐，寒玉鸣我前。清净谐道心，空明契僧诠。

由来高世士，脱屣山水间。先鞭愧吾友，入幕芙渠鲜。

拂衣憩林下，似有三生缘。程子雅高和，临风写烦悁。

不辞竟日留，翳景欲忘旋。嗟我三载后，感慨犹千年。

卜庐事先陇，愿老浔湖边。

作者简介：元明间徽州歙县人，字彦昭。元时，官至海北廉访司副使。后寓居福州怀安，买田建义学，以教育后进。又立白苗、阳岐二渡，买田供舟子生计，人称郑公渡。入明，起为宝应县主簿，迁潞州同知。有《樗庵类稿》。